Lyn Ski

Lyn Ski (3. mars 1896) er avdelingen for skiidrett i Ski- og Fotballklubben Lyn.
Klubben har en lang og ærerik historie innenfor sine to primæridretter, med tre olympiske mestere innen skisporten. Alf Andersen tok gull i hopp i St. Moritz i 1928. Klubbens kanskje fremste skiløper historisk er Ivar Formo, som tok OL-gull på 50 kilometer i Innsbruck i 1976 og bronse på 15 kilometer i OL 4 år tidligere i Sapporo. I stafett fikk han med seg to OL-sølv. Ivar Formo vant 6 norgesmesterskap, 30 kilometeren 4 år på rad fra 1973 til 1976 og den første uoffisielle verdenscupen i langrenn i 1974. Som orienteringsløper vant han bronse i VM-stafett og ble tildelt Egebergs ærespris i 1973. 
Lyns skiløpere gjorde en sterk innsats under OL i 2018 i PyeongChang med gull til Simen Hegstad Krüger etter et av langrennshistoriens mest imponerende comeback. Etter bare 200 meter falt 24-åringen og brakk staven, og lå på det meste nesten 40 sekund bak teten. Men Simen Hegstad Krüger kjempet seg tilbake på distansen 30 kilometer med skibytte. Med bronse til Hans Christer Holund i samme løp entret to Lynløpere pallen. Simen Hegstad Krüger fulgte opp med sølv i den påfølgende 15 kilometer friteknikk. Christer Holund fikk en sterk 6.plass i samme renn, noe han kopierte 24.februar på den harde 50 kilometeren i klassisk stil. 
Simen Hegstad Krüger ble også en avgjørende bidragsyter til norsk stafettgull i PyeongChang. På sin 3. etappe ble han sendt ut 32 sekunder bak russiske Aleksej Tsjervotkin. Da Hegstad Krüger sendte ut vår ankermann Johannes Høsflot Klæbo, var Tsjervotkin distansert med over 15 sekunder. 
I VM i Seefeld 3.mars 2019 fikk Lyns løpere kun gå 50 km fellesstart. Hans Christer Holund tok en imponerende gullmedalje etter sen formstigning i sesongen. Holund vant på norske ski etter å ha gått over halve løpet alene i tet, med en ledelse på godt over minuttet på det meste. Også Simen Hegstad Krüger var nærme pallen på Lyns 123-års dag. Med en sterk 5.plass sikret dermed Hegstad Krüger 4 nordmenn blant de 5 beste etter tidenes norske VM-innsats med samtlige gullmedaljer på herresiden.  
Blant klubbens mange gode skihoppere kan særlig nevnes Arne Hoel (NM i 1956, Holmenkoll-vinner i 1949, 1951, 1959 samt i ekstrarennet i 1954). Gunnar Andersen satte verdensrekord i hopp samme år som han var kaptein for landslaget under OL i Stockholm i 1912. Han ble tildelt Egebergs Ærespris i 1918. I 1920 ble han tatt ut på verdenslaget i fotball – som første nordmann. 
På kvinnesiden vant Lyn 3x5 kilometer stafett i 2000 og 2001 og sprintstafetten i 2004 og 2005. Klubbens siste OL-deltaker er Ella Gjømle som deltok under lekene i Torino 2006.
I 2010 vant Lyn Ski «klubb-NM», som betyr at Lyn kan kalle seg Norges beste klubb. Begrunnelsen var den positive utviklingen av klubben de siste årene og den store bredden klubben har. Klubben fikk fram mange gode løpere på junior- og seniornivå.
I årene før suksessen i OL 2018 hadde Lyns skiløpere markert seg sterkt nasjonalt. Under Norgesmesterskapet på ski 2016 vant Lyn 3×10 km stafett med Jonas Udjus Frorud, Hans Christer Holund og Simen Hegstad Krüger på laget. Klubben gjentok bedriften året etter, denne gang med Johan Tjelle, Hans Christer Holund og Simen Hegstad Krüger på laget. I 2018 ble det sølv til Lyn på stafetten. På laget supplerte Johan Tjelle Lyns to OL-medaljører. Simen Hegstad Krüger ble Norgesmester på 15 kilometer fristil.